**Luntraș pe cărările nopții**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vâsleam pe un fluviu, prin mine, stingher,

Făcându-mi pe Styxul din gânduri cărare

Spre-un far de iluzii strivite de-un cer

Cuprins de o noapte ivită din mare.

Grăbeam spre un țărm de-ntuneric deplin

C-o lotcă atrasă de-o vagă scânteie

Rămasă alături de farul în chin

Spre-a fi, din trecut, viitorului cheie.

Prin Styxul din gânduri, vâsleam pe o mare

Și-un cer ce căzuse-ascunzându-mi reperul

C-o noapte mai neagră ca noaptea în care

Eram și vâslașul, și marea, și cerul.